kardosdrur/scandi-wiki huggingface dataset:
Decazes

Decazes er en fransk adelsslægt, der også fører titel af dansk Hertug af Glücksbierg, med reference til Huset Glücksborg. Den 14. juni 1818 blev Élie Decazes (1780-1860) for sig og ægte descendenter udnævnt til dansk hertug af Glücksbierg med rang foran lensgrever.

Historie 
Decazes er en fransk familie, som 1595 blev adlet af kong Henrik IV. Under kejser Napoleon kom Elias Decazes i hollandsk tjeneste og blev senere 1810 råd ved kassationsretten i Paris. Efter at Napoleon var kommet tilbage fra Elba, erklærede Decazes sin støtte til kong Ludvig XVIII og måtte flygte fra Paris. Efter kong Ludvigs tilbagekomst blev Decazes politichef og i 1815 af kong Ludvig ophøjet i grevestanden. Senere var han indenrigsminister og i forskellige høje embedsstillinger. 1820 blev han hertug af Decazes. Han blev gift med Egidia de Beaupoir, comtesse de St.-Atalaire-Glücksbierg (død 1873), en søsterdatterdatter af enkehertuginden af Slesvig-Holsten-Sønderborg-Glücksborg, Anna Caroline, født prinsesse af Nassau-Saarbrücken (31. december 1751 – 12. april 1824). Enkehertuginden var først gift med hertug Frederik Henrik Vilhelm af Slesvig-Holsten-Sønderborg-Glücksborg (1747-1779), og derefter med den danske general, hertug Frederik Carl Ferdinand af Braunschweig-Lüneburg-Bevern (død 1809). Hun var således reelt ikke af slægten Glücksborg, men blot enke efter den sidste hertug af Glücksborg.

Decazes ønskede nu at opnå titlen som Hertug af Holsten-Glücksburg, som i familien på spindesiden. Kong Frederik VI bevilgede ham titlen som Hertug af Glücksbierg med den betingelse, at han skulle købe godser i Danmark eller i hertugdømmet Slesvig. Decazes købte desuden gehejmestatsminister Niels Rosenkrantzs bolig i Dehns Palæ i Frederiksgade i København, men bosatte sig aldrig i Danmark. Han opfyldte heller aldrig forpligtelsen om at købe dansk gods. Bag hele affæren lå et storpolitisk og diplomatisk spil, idet man fra Danmarks side bl.a. håbede, at Decazes ville blive udenrigsminister, hvilket også skete. Kongens reskript lød:

Hans broder Joseph Léonard Decazes (1783–1868) blev ophøjet til vicomte af Decazes for sig og sine efterkommere. Såfremt Élie Decazes efterkommere dør ud, skal den hertugelige titel gå over på hans broders afkom.

Senere hertuger af Glücksbierg:
 1860-1886 Louis-Charles-Élie-Amanien Decazes (1819-1886), fransk udenrigsminister
 1886-1912 Jean-Élie-Octave-Louis-Sévère-Amanien Decazes (1864-1912), fransk atlet
 1912-1941 Louis Jean Victor Sévère Decazes (1889-1941)
 1941-2011 Élie Ludovic Henri Christian Decazes (1914-2011)
 2011- Louis Frédéric René Marie Édouard Decazes (født 1946)

Kilder 
 Ferdinand von Krogh, Den høiere dansk Adel: En genealogisk Haandbog, København: Chr. Steen & Søn 1866. Digitaliseret hos Google Books
 Axel Hansen, "Hertugen af Glücksbierg", i Historisk Tidsskrift, Bind 8. række 5, 1 (1914) Online

Adelsslægter fra Frankrig
Adelsslægter fra Danmark
Huset Glücksburg
Skolen for Gastronomi, Musik & Design

Skolen for Gastronomi, Musik & Design er en kombineret Fri Fag- & Efterskole, der ligger tæt på Vejle. 

Efterskolen tilbyder både 9. og 10. klasse, som afsluttes med eksamen.

På 10. klasse er der mulighed for at vælge fysik, kemi, tysk.

Samtlige elever vælger desuden imellem en række linjefag indenfor gastronomi, mix, bager, konditor, musik, mode & design. Der blev i 2018 oprettet det nyt linjefag eSport.

Som fri fagskole kan skolen også tilbyde hold, hvor fagene dansk, engelsk og matematik er skiftet ud med fag som ernæringslære, økonomi, musikteori m.v.

Skolen har plads til 105 elever.

Kilder

Eksterne henvisninger
 Skolen for Gastronomi, Musik & Designs hjemmeside
Skolen for Gastronomi, Musik & Designs Facebook-side

Folkehøjskoler i Danmark
Etableret i 1867
Bygninger, konstruktioner og anlæg i Vejle
Gastronomi i Danmark
Uddannelse i Vejle
Voluntaryisme

Voluntaryisme er en filosofi baseret på ideen om, at alle former for menneskelig interaktion bør være frivillig. Voluntaryister er således modstandere af alle former for indledende fysisk magt eller tvang. Ordet "indledende" bruges i denne sammenhæng til at gøre det klart, at voluntaryismen, modsat pacifismen, ikke modsætter sig brugen af selvforsvar.  

Voluntaryister anser meget af det som statsapparatet gør, for at være indledende tvang, og opfordrer derfor til dets afskaffelse. De fleste voluntaryister støtter også ejendomsretten, som de anser for at være del af naturretten og forenelig med modstanden mod tvang. Nogle voluntaryister lægger dog mindre vægt på den private ejendomsrets betydning, fordi medlemmerne i et samfund frivilligt kan vælge deleordninger af jord og ressourcer, så længe det ikke sker ved indledning af tvang.

Et af målene for voluntaryismen er at udskifte af staten med et frivilligt samfund, hvor den politiske autoritet er vendt tilbage til den enkelte person i stedet for en herskende klasse, og interaktionen mellem mennesker sker ved frivillighed. Et sådanne frivilligt samfund medfører et statsløs samfund. Voluntaryister mener at frivillighed også bør være midlet til at opnå dette mål, snarere end benyttelsen af indledende tvang.

Voluntaryister mener, at hver gang frivillighed benyttes ved interaktion mellem mennesker, da vil alle involverede parter være mere tilfredse end de var før. Selv om udtrykket »voluntaryisme« undertiden bruges som et synonym for anarkokapitalistiske filosofier, er det ikke alle voluntaryister som er anarkokapitalister. Nogle voluntaryister foretrækker ikke-kapitalistiske former for markeds anarkisme og venstreorienteret libertarianisme.

Voluntaryistiske bevægelser afviser både valgkampe og anden indledende vold som middel til at skabe et frivillig samfund. Fordi voluntaryister anser valgkampe for at være kontraproduktive og umoralske, forsøger de i stedet at afmontere staten ved brug af ikke-politiske midler, såsom uddannelse, løsrivelse fra staten, undergrundsøkonomi og civil ulydighed.

Se også 
Non-aggressionsprincippet

Referencer og noter 

Libertarianisme
Anarkokapitalisme
Anarkisme
The Rock (diskotek)

The Rock er et dansk spillested og natklub beliggende i København, hvor der fokuseres på rock. Det opstod efter et tidligere spillested "Tex" lukkede, hvorefter bagmændende startede The Rock i Skindergade.

The Rock gik i 2010 konkurs men blev videreført som ny klub, under navnet The Rock CPH. I November 2011 mistede klubben lokalerne i Skindergade, pga. dårlig økonomi, og har derfor ikke noget fast sted. Men siden da, er størstedelen af The Rock's aktiviteter blevet flyttet til Lions & Barrels, og der arrangeres fortsat nye events under navnet The Rock CPH.

Eksterne henvisninger
rockblog.dk 

Natklubber i Danmark
Indre By (København)
Agorisme

Agorisme er en politisk filosofi, som blev grundlagt af Samuel Edward Konkin III og udviklet med bidrag af J. Neil Schulman. Agorismens endemål er, at skabe et samfund hvor alle "relationer mellem mennesker er frivillige interaktioner – et frit marked." Begrebet kommer af det græske ord "agora," som var en åben plads til samling og handel i de antikke græske bystater. Ideologisk er agorismen et udtryk, der repræsenterer en revolutionær type af frimarkedsanarkisme.. Schulman integrerede tanken om undergrundsøkonomi i Konkin's anarkistiske filosofi, som er forsvaret for aktiviteter baseret på skattefri undergrundsøkonomisk aktivitet. Agorister mener at en sådanne undergrundsøkonomi vil føre til udviklingen af stærke private forsvar for frihed og privat ejendomsret.

Øvrige emner 
 Anarkokapitalisme
 Kapitalisme
 Voluntaryisme
 Uformel sektor

Referencer og noter 

Libertarianisme
Anarkokapitalisme
Frihed
James Hong

James Hong (født 22. februar 1929) er en amerikansk skuespiller, stemmeskuespiller, producer og instruktør af kinesisk afstamning. Han har arbejdet på adskillige produktioner i USA siden 1950'erne, og har spillet et udvalg af østasiatiske roller.

Han slog igennem i krimiserien  The New Adventures of Charlie Chan (1957–1958), og ved adskillige optrædener i den oprindelige Hawaii Five-O (1968–1980). Hong er kendt for sine roller i forskellige HOllywood-film som Chinatown (1974), Airplane! (1980), Hannibal Chew i Blade Runner (1982), David Lo Pan i Big Trouble in Little China (1986), Jeff Wong i Wayne's World 2 (1993), Master Hong i Balls of Fury (2007) og Jerry Chen i R.I.P.D. (2013). Hong havde også en berømte gæsterolle i sitcommen Seinfeld som en maître d' i episoden "The Chinese Restaurant". Som stemmeskuespiller har han lagt stemme til Chi-Fu i Mulan (1998), Daolon Wong i tv-serien Jackie Chan Adventures (2002–2004) og Mr. Ping i Kung Fu Panda-franchisen, udover adskillige roller i computerspil som Sleeping Dogs og Call of Duty: Black Ops II (both 2012). Hong har også lagt stemme til flere karakter i Avatar: The Last Airbender. Han er krediteret for over 600 film og tv-produktioner, og han er dermed en af produktive engelsktalende skuespillere nogensinde.

Han har også hjulpet med at etablere East West Players, de ældste asiatisk-amerikanske teater i Los Angeles for at udbrede asiatiske skuespillere i industrien i USA.

Referencer

Eksterne henvisninger 
 

Skuespillere fra USA
Uformel sektor

Uformel sektor er økonomisk aktivitet som ikke bliver beskattet, reguleret eller overvåget af statslige myndigheder, og som ikke er medregnet i et lands bruttonationalprodukt. Eksempler herpå er sort arbejde, byttehandel og gaveøkonomi. Talemåder som 'under bordet' og 'uden kvittering' omhandler typisk denne form for økonomi.

Makroøkonomi
Udviklingsøkonomi, teknologiske ændringer og vækst
Port de Balès

Port de Balès eller Col de Balès (1.755m), er et bjergpas, i Frankrig, i departementet Hautes-Pyrénées. Det forbinder landsbyen Ferrère (mod nord), med Bourg-d`Oueil, Haute-Garonne (mod sydøst).

Cykling 

Port de Balés var første gang med i Tour de France 2007, og har siden været med i løbet hvert andet/tredje år. Det er også en enkelt gang blevet brugt i Vuelta a España i 2013.

Passet er normalt lukket på grund af sne i vintermånederne, men er populært hos cykelryttere i sommermånederne.
Da Tour de France passerede for anden gang i 2010, på 15. etape, indgik etapen som én af fire etaper der var med til fejre 100 år for Pyrenæernes deltagelse i Touren. Denne etape er mest kendt for dysten mellem Andy Schleck i den gule førertrøje og udfordreren Alberto Contador. Kort før toppen taber Schleck kæden og Contador benytter lejligheden til at køre væk.

Vuelta a España

Tour de France

Kilder

Eksterne henvisninger 

Bjergpas i Frankrig
Tour de France-stigninger
François Jacques Xavier d'Aubert

François Jacques Xavier d'Aubert (født 29. september 1727 i Frankrig, død 22. november 1793 på Kronborg) var en franskmand, der blev dansk officer.

Han blev født i Frankrig og nedstammer fra en i 1612 adlet lothringsk slægt. Han havde været lærer ved artillerihøjskolerne i Metz og Strasbourg, men blev 1751 på grund af en duel nødt til at emigrere. I 1752 blev han ansat i dansk tjeneste som surnumerær løjtnant med kaptajns karakter, 1755 blev han virkelig løjtnant. På en permissionsrejse til Paris havde han det uheld i det hannoveranske at stikke en postillon ihjel. Han turde derfor ej vende tilbage til Danmark, men gik i østrigsk krigstjeneste i Syvårskrigen. Han blev dog stående i nummer ved den danske Armé, og 1762 resolverede kongen, at han skulle straffes med 5 måneders arrest. Efter 2 måneder blev han dog pardonneret og sendt til Armeen, der sammendroges i Holsten. Ved Artilleriets omorganisation i 1764 blev han kaptajn, 1765 major, 1769 karakteriseret, 1770 virkelig oberstløjtnant, 1777 oberst og kommandør for Artillerikorpset. 1765 var han ansvarlig for anlæggelsen af Faste Batteri på Amager.

1776 naturaliseredes han som dansk adelsmand. Han blev anset for at være lederen for det parti, der var imod general Heinrich Wilhelm von Huth. Han blev 1787 karakteriseret generalmajor og 1788 kommandant på Kronborg, hvor han døde 1793. 27. maj 1767 blev han gift med Juliane Bang (25. december 1748 – 8. april 1834, datter af porcelænshandler David Bang. Han var fader til Benoni og Jacques d'Aubert, der også var officerer.

Kilder 
 P.C. Bang, "d'Aubert, Francis Jacques Xavier", i: C.F. Bricka (red.), Dansk Biografisk Lexikon, København: Gyldendal 1887-1905.

Generalmajorer fra Danmark
Militærfolk fra Frankrig
Danskere i 1700-tallet
Personer i Dansk Biografisk Leksikon
Francois Jacques Xavier
Artilleriofficerer fra Danmark
Le Normand de Bretteville

Le Normand de Bretteville er en fransk uradelig slægt, der 1804 blev naturaliseret som dansk adel.

Familien Le Normand stammer fra Normandiet og var herrer til Bretteville, Trassepied, Bossy og Tertre. Slægten optræder første gang 1470 med ridderen Jean Le Normand, og dens adelskab er blevet bekræftet af normanniske domstole 3. juli 1593, 11. februar 1603 og 23. marts 1629. Franske kongelige kommissærer har tilsvarende bekræftet adelskabet 2. juli 1605, 7. februar 1641, 16. marts 1665 og 1. januar 1699.

Louis-Claude Le Normand de Bretteville (11. februar 1744 i Orbec, Calvados – 1835), ridder af Louisordenen udvandrede under den franske revolution, kom her ind i landet og trådte i dansk tjeneste, Han døde som dansk generalmajor. Ved patent af 4. maj 1804 optoges han for sig og ægte afkom i den danske adelsstand. 

Louis-Claude Le Normand de Bretteville ægtede 1773 Catherine-Thérèse Vedastine van den Driesch og efterlod følgende børn, der trådte i dansk tjeneste, og hvis afkom nu findes i forskellige stillinger her i landet:

 Julien-Charles Nestor (17. juli 1777 – 23. august 1828), major ved Ingeniørkorpset, gift 1804 med Marie Nielsen (1786-1872)
 Charles-Eugène (23. november 1782 – 1854 i Brest), gift 1808 med Amalie Justine Ritter - forældre til Christian Zetlitz Bretteville (1800-1871)
 Louis (1780-1847), oberst og garnisonschef i Aalborg, Ridder af Dannebrog
 Louise-Alexandrine-Aimée-Vedastine (1774-), gift med norsk advokat Christopher Malthe
 Sophie, død som spæd
 Louise-Joséphine, hofdame hos prinsesse Vilhelmine Caroline af Danmark
 Sophie-Lucie, død som spæd

Slægten indekseres rettelig under "L" (fx i Danmarks Adels Aarbog), men findes ofte indekseret under "B".

Kilder 
 Jean Baptiste Pierre Jullien de Courcelles, Dictionnaire universel de la noblesse de France, Paris 1822. Digitaliseret af Google Books
 Beskrivelse i Dansk Adelskaldender 1878

Adelsslægter fra Frankrig
Adelsslægter fra Danmark
 
Adelsslægter fra Norge
Fredrik Thordendal

Fredrik Thordendal (født 11. februar 1970 i Sverige) er stifter af og guitarist i det eksperimenterende metalband, Meshuggah fra Sverige. 

Thordendal spiller både guitar, bas, trommer og klaver.

I 1997 udgav han solo-albummet Sol niger within under navnet "Fredrik Thordendal's Special Defects",

Musikere fra Sverige
Louis-Claude Le Normand de Bretteville

Louis-Claude Le Normand de Bretteville (11. februar 1744 i Orbec, Calvados – 21. juni 1835) var en dansk officer af fransk adelig herkomst.

1759 nævnes han som i et infanteriregiment i Belsunce ved Marseille. Han deltog i kampene i Tyskland under Syvårskrigen i 1759-1761 og var 1762 udstationeret som observatør ved Dunkerques kyst. 1760-61 deltog han i vinterforsvaret af Kassel og 1759 deltog han 15.-16. juli i den blodige kampagne ved Vellinghausen og i slaget ved Minden 1. august.
 
I 1775 blev han karakteriseret kaptajn, 1778 kaptajn à la suite af infanteriet og 1786 blev han ridder af Louisordenen. I tiden op til den franske revolution var han udstationeret i Beaujolais. Han kom til Koblenz, der var samlingsstedet for de flygtede royalister, og blev 1792 oberstløjtnant i general Georg Ernst zu Sayn-Wittgensteins regiment. Efter reformeringen af dette korps blev han sendt til Vendée sammen med prins Ludvig (18.), grev François Xavier Joseph Danneskiold-Løvendal og marskallen, hertugen af Broglie. Han flygtede til England, hvor han indgik i mandskabet på Lord Moiras flåde, der i 1794 foretog en mislykket ekspedition mod Frankrig.

1795 kom han til Danmark og trådte i dansk tjeneste. Ved patent af 4. maj 1804 optoges han for sig og ægte afkom i den danske adelsstand. Samme år blev han dansk oberst og 1814 generalmajor. 1816 kunne han atter sætte fod på fransk jord og fik da ærestitlen marechal-de-camp af kong Ludvig 18.

1773 ægtede han Catherine-Thérèse Vedastine van den Driesch og efterlod følgende børn, der trådte i dansk tjeneste, og hvis afkom nu findes i forskellige stillinger her i landet:

 Julien-Charles Nestor (17. juli 1777 – 23. august 1828), major ved Ingeniørkorpset, gift 1804 med Marie Nielsen (1786-1872)
 Charles-Eugène (23. november 1782 – 1854 i Brest), gift 1808 med Amalie Justine Ritter
 Louis, kaptajn ved Jydske Regiment, Ridder af Dannebrog
 Louise-Alexandrine-Aimée-Vedastine (1774-), gift med norsk advokat Christopher Malthe
 Sophie, død som spæd
 Louise-Joséphine, hofdame hos prinsesse Vilhelmine Caroline af Danmark
 Sophie-Lucie, død som spæd

Kilder 
 Jean Baptiste Pierre Jullien de Courcelles, Dictionnaire universel de la noblesse de France, Paris 1822. Digitaliseret af Google Books
 Beskrivelse i Dansk Adelskaldender 1878

Generalmajorer fra Danmark
Officerer fra Frankrig
Louis-Claude
Danskere i 1800-tallet
Riddere af Dannebrog
Eli Benneweis

Eli Johan Benneweis f. Holte (født 7. august 1911 i København, død 23. december 1993 i Dronningmølle) var en dansk cirkusdirektør i Cirkus Benneweis.

Eli begyndte at lede cirkusset i 1945 sammmen med plejemoderen Irene Benneweis, da hans plejefar Ferdinand Benneweis døde. Han fornyede cirkusset med dyr.

Han var også involveret i flere andre cirkus; Cirkus Korona (1948), Cirkus Belli (1955-57), Cirkus Buster (1961), Cirkus Hans Strassburger (Tyskland 1954­), Cirkus Palmiri-Benneweis (Italien 1957-65), Cirkus Barum (Tyskland 1963-67) og Cirkusbygningen i København (1970-1990).

Han var gift med Eva, som han havde adoptivdatteren Diana Benneweis med.

Referencer

Eksterne henvisninger 
 

Personer fra København 
Erhvervsfolk fra Danmark
Personer i Kraks Blå Bog (afdøde)
IndyACT

indyACT er en international almennyttig organisation, som blev oprettet i Libanon i  juli 2006, af en gruppe erfarne aktivister fra forskellige lande, som var samlet for at rense Libanons kyst og det østlige middelhav, for et olieudslip på godt 10.000 tons, angiveligt forårsaget af israelsk bombning af Jiyeh-elektricitetsværket.

Organisationen formål er bekæmpelse af den globale forurening med en  ideologi, der primært er baseret individuelle gøremål .

Medlemmer og samarbejdspartnere (2010)
Global Alliance for Incinerator Alternatives (GAIA) 
Beirut Marathon Association (BMA) 
Heinrich Böll Foundation 
EcoVillage 
xanadu

Ekstern henvisning
Officiel hjemmeside for indyACT (engelsk)

Noter

Miljøorganisationer
Gamlarætt

Gamlarætt er en færgehavn på det sydlige Streymoy i nærheden af Kirkjubøur på Færøerne. Den 27. november 1992 blev den nye havn indviet samtidig med den nye havn på Hestur. Havnen i Gamlarætt, der kostede 130 mill. kr. afkorter rutesejladsen mellem Sandoy og Streymoy med 5 sømil. Tidligere udgik ruten fra Tórshavn.

Det nationale trafikselskab Strandfaraskip Landsins, driver fra færgehavnen færgerute 60 til den mod vest beliggende ø Hestur og til Skopun på øen Sandoy. Fra Gamlarætt er der busforbindelse (rute 101) til Tórshavn.Den første færge fra den nye havn var Tróndur som blev indsat 1991. 2001 blev den afløst af færgen Teistin, der også betjener Hestur, men kun en gang om dagen, og to yderlige gange, når det er ønsket. Den BT 1.260 og KW 1400 - store færge har plads til 260 passagerer om sommeren 1. maj - 30. september, og 164 passagerer om vinteren 1. oktober - 30. april, og 33 biler.

Under havnebyggeriet i 1989 omkom en mand, da skibet "Siri" fra Højgaard & Schultz den 17. august kæntrede ud for Hestur. Skibet var lastet med store basaltblokke fra Gamlarætt, der skulle bruges til udvidelsen af havnen på Hestur.

Referencer

Transport på Færøerne
Færgehavne
VB Parken

VB Parken (etableret i 2010) er et fodboldtræningsanlæg i Danmark og ligger i et fredskovsområde i Vejle Nord tæt på E45 .

Om VB Parken 

VB Parken er anlagt med henblik på at skabe de bedst mulige faciliteter og forhold for Vejle Boldklubs professionelle trup samt klubbens unge talenter og amatørerne. Parken udgør et areal på 200.000 m2 og består i første etape af ni fodboldbaner, heraf otte med rullegræs og 1 med kunstgræs. Endvidere er der opført et nyt moderne klubhus. På sigt er det visionen, at klubhuset på 1.330 m2 skal udbygges til 5.000 m2 og rumme Vejle Boldklubs professionelle afdeling (som i dag holder til på Vejle Stadion), en indendørshal, minihotel og en idrætsbørnehave .

Ved indvielsen af VB Parken i august 2010 mødte et udvalgt VB Allstar-hold med blandt andre Allan Simonsen, Kenneth Brylle og Steen Thychosen heltene fra EM-holdet '92 med blandt andre Peter Schmeichel, John Sivebæk og Brian Laudrup .

Fakta om VB Parken

Areal 
 200.000 m2

Økonomi 
 17 mio. kr. til anlæggelse af baner
 15 mio. kr. til klubhus

Baner 
 Ni fodboldbaner, heraf otte med rullegræs og en med kunstgræs.
 Mulighed for flere syv – og femmandsbaner.
 Kiler mellem banerne til diverse aktiviteter.
 Åbent stistystem rundt om og ind igennem anlægget
 Mulighed for en ekstra kunstgræsbane ved ekstern finansiering

Klubhus 
 Fase 1 er på 1.330 m2 samt 190 m2 terrasse til amatørafdelingen.
 Stuen er på 760 m2 med 11 omklædningsrum samt depot og vaskerum.
 1. sal er på 570 m2 til klublokale, mødelokaler, kontorer, café mv.

Kilder 

Vejle Boldklub
Etableret i 2010
Idrætsanlæg i Danmark
Bygninger, konstruktioner og anlæg i Vejle
Regnar Westenholz (flertydig)

Regnar Westenholz er navnet på flere personer:

 Regnar Westenholz (1815-1866) – dansk godsejer og finansminister
 Regnar Westenholz (1855-1925) (1855-1925) – dansk godsejer og lokalpolitiker (fulde navn: Regnar Asker Westenholz)
Regnar Westenholz (1855-1925)

Regnar Asker Westenholz (født 5. februar 1855 på Mattrup, død 8. januar 1925 sammesteds) var en dansk godsejer og politiker, bror til Aage, Ingeborg og Mary Westenholz.

Westenholz blev uddannet i det fædrene firma Westenholz Brothers i London og var 1874-1890 associé deri. Efter en broder overtog han 1883 Mattrup og drev godset, indtil han 1920 overdrog det til sin søn. Han var 1898-1910 medlem af Klovborg-Tyrstrup-Grædstrup Sogneråd og 1909-10 dets formand samt 1910-1916 medlem af Skanderborg Amtsråd. Ligesom sin fader var han stærkt påvirket af engelske synspunkter og ivrig frihandelsmand. Under debatten om landbrugstold indkaldte han 26. august 1899 til et folkemøde på Mattrup, hvor der blev vedtaget en udtalelse, der blev kaldt "Matrup-resolutionen" og blev en slags program for tilhængerne af frihandel. Bl.a. på grund af hans holdning til toldspørgsmålet blev Westenholz valgt 1903 til præsident for Agrarforeningen efter Frederik Andersen-Rosendal, men han, der i fuldt mål repræsenterede sin slægts konservative idealisme, ejede ikke den blanding af fasthed og resignation, der blev forventet af en leder for en økonomisk sammenslutning, og efter en konfliktfyldt periode som formand blev han 1906 erstattet af M.E. Kirketerp. Han fortsatte sin agitation for frihandel og tog livligt del i tidens økonomiske debatter.

Han blev gift 18. september 1888 i Lyngby med Ulla Nathalia Grut (14. juni 1860 i København – 17. april 1940 i Nærum) datter af dr.med., reservekirurg og senere professor Edmund Hansen Grut (begge havde taget navneforandring fra Hansen 12. juni 1882) og hustru. Derved blev han, ligesom sin fader, giftet ind i familien Hansen, idet Edmund Hansen Grut var søn af A.N. Hansen. Begge familier var fælles om tilknytningen til England.

Han er begravet i gravlunden på Mattrup. Westenholz er portrætteret af Margrethe Svenn Poulsen 1911 og afbildet i træsnit.

Se også 
 Westenholz (slægt)

Kilder 
 Povl Engelstoft, "Westentoft, Regnar Asker", i: Povl Engelstoft & Svend Dahl (red.), Dansk Biografisk Leksikon, København: J.H. Schultz Forlag 1932-44.
 Agrardagbladet 27. juli, 30. august 1903, 20. og 23. juli 1906.
 Horsens Folkeblad, 9. januar 1925.

Godsejere fra Danmark
Amtsrådsmedlemmer
Kommunalpolitikere fra Danmark
Slægten Grut Hansen
Regnar 2
Danskere i 1800-tallet
Danskere i 1900-tallet
Personer i Kraks Blå Bog (afdøde)
Personer i Dansk Biografisk Leksikon